Vor iuw, erbaren, bescheydenen heren borghermeystern vnde ratmannen der stat Lubeke, vnzen guden vrunden, witlik zy iuwer werdicheyt dat wy in der warheyt wol vornomen hebben dat Gherke Thoyte, de ichteswanne vnze medebørgher was to Abo, jn iuwer stat Lubeke ghestoruen is, Got zii em ghenedich; welk vorbenomed Gherke Toyte eyne bedderue, echte husurowe to Abo naghelaten heft vnde ok echte, rechte kyndere. De zeluen kyndere vnde de vrunde, de dar to horen, hebben vor vns ere moder, Druden, dusse ieghenwordighen breyfwyzerschen, mechtich vnde mundich ghemaket in to vordernde vnde op to borende vnde ut to gheuende, eft darienighe schulde weren, eres rechten vader erue, dat to Lubeke naghebleuen is, efte war ed ghebleuen is, zo is ze es eyne rechte manerynne vnde dar by to doende vnde to latende vullen mechtich, wente nu dit vorbenomede naghelatene gut in des vorbenomeden mannes Gerke Toyten testamente dren bedderuen luden beuolen is to vorwarende, wente an de to kvmst dusser ieghenwordighen vrowen Druden, alze Czerges van Rode, Hannus Rauen vnde Bernd Ozenbrugge, de dit gut vorstan. Warumme wy bidden vruntliken vnde begheren an iuwer erbarecheyt dat gy dusser ieghenwerdighen vrowen Druden, vnzer medeborgerschen, mit iuwer guden ghonst vnde mit iuwen wyzen rade behulpen vnde vorderlik zyn, dat er dat gut werde, dar ze godes recht to heft; dat wille wy mit gantzen vlyte gherne teghen iuw vordeynen. Ok zo zully des gantze to vorzicht to vns hebben, dat gy van des gudes weghene efte van der vrunde weghene to ewyghen tiden nyne maninghe hebben zulken. To eyner vullenkomenen bekantnisse vnde zekerheyt zo hebbe wy vnzer stades inghezegel to rugge op dussen breyf ghedruckit, de to Abo geschreuen is nach der bort Godes m ccc° vnde in dem xcij:en iare, Processi et Martiniani. By vns borghermeystern vnde ratmannen to Abo.